पीएसीएल ने सेबी के खिलाफ दी याचिका
नई दिल्ली| निवेशकोंके पैसे लौटाने के सेबी के आदेश के खिलाफ पीएसीएल ने एक बार फिर सिक्युरिटीज अपीलेट ट्रिब्यूनल (सैट) का दरवाजा खटखटाया है। कंपनी के मुख्य प्रमोटर निर्मल सिंह भांगू की इस याचिका पर सैट 1 जन. को सुनवाई करेगा। सैट इससे पहले पिछले साल अगस्त में पीएसीएल की याचिका खारिज कर चुका है। तब इसने 3 महीने में निवेशकों के पैसे लौटाने का आदेश दिया था। लेकिन कंपनी ने अब तक पैसे नहीं लौटाए हैं। इसे देखते हुए सेबी ने इसी महीने पीएसीएल, इसके नौ प्रमोटरों और निदेशकों के सभी बैंक और डीमैट खाते जब्त करने के आदेश दिए थे।
सेबी के आदेश पर रोक लगाने के लिए कंपनी ने सोमवार को दिल्ली हाईकोर्ट में भी याचिका लगाई थी। लेकिन कोर्ट ने स्टे नहीं दिया। वहां अगले महीने सुनवाई की उम्मीद है। पीएसीएल का मामला सुप्रीम कोर्ट में भी जा चुका है। साल 2013 में सुप्रीम कोर्ट ने सेबी को जांच करने और उचित कार्रवाई करने का निर्देश दिया था।
सेबी के अलावा सीबीआई और ईडी भी पीएसीएल की जांच कर रही हैं। कंपनी कानून और एकाउंटिंग मानकों का पालन नहीं करने के कारण सरकार ने रजिस्ट्रार ऑफ कंपनीज को भी पीएसीएल के खिलाफ कार्रवाई का निर्देश दिया है। वित्त राज्यमंत्री जयंत सिन्हा ने पिछले दिनों राज्यसभा में कहा था कि कंपनी के खिलाफ कालाधन सफेद करने और निवेशकों को जमीन का आवंटन नहीं करने जैसी अनेक शिकायतें मिली हैं।
निर्मल सिंह भांगू के अलावा कंपनी के अन्य प्रमोटर और डायरेक्टर हैं तरलोचन सिंह, सुखदेव सिंह, गुरमीत सिंह, सुब्रत भट्टाचार्य, टाइगर जोगिंदर, गुरनाम सिंह, आनंद गुरवंत सिंह और उप्पल देविंदर सिंह।
सेबी के आदेश के मुताबिक कंपनी ने रियल एस्टेट और खेती की जमीन में पैसा लगाने और ज्यादा रिटर्न का लालच देकर करीब पांच करोड़ निवेशकों से 49,100 करोड़ रुपए जुटाए। ब्याज समेत कंपनी पर अब 55,000 करोड़ रुपए की देनदारी बनती है। समूह की एक और कंपनी पीजीएफएल ने भी लोगों से गलत तरीके से 5,000 करोड़ जुटाए थे। सेबी और सैट के आदेश के बावजूद कंपनी ने यह रकम अभी तक नहीं लौटाई है।
--------------
ईडी ने कागजात और कंप्यूटर जब्त किए
प्रवर्तन निदेशालय (ईडी) ने बुधवार को पीएसीएल के करीब दस परिसरों की तलाशी ली। कंपनी पर पोंजी स्कीम के जरिए 60,000 करोड़ रुपए जुटाने का आरोप है। ईडी इस बात की जांच कर रहा है कि इसमें मनी-लॉन्ड्रिंग हुई है या नहीं। सूत्रों ने बताया कि यह तलाशी दिल्ली, मुंबई, मोहाली, चंडीगढ़ और जयपुर में हुई। कुछ कागजात और कंप्यूटर हार्डवेयर जब्त किए गए हैं।
hin_Deva hin_Deva hin_Deva hin_Deva hin_Deva hin_Deva unk hin_Deva hin_Deva